## El Consell atén més de 8.700 iniciatives de control parlamentari de l’acció de govern durant el segon període de sessions de l’XI legislatura

*** El president de la Generalitat, Carlos Mazón, ha respost a 36 preguntes d’interés general formulades pels síndics parlamentaris
* Les Corts han aprovat 5 textos legislatius a partir de proposicions de llei i han convalidat 7 decrets llei**

El Consell ha atés un total de 8.747 iniciatives de control parlamentari de l’acció de govern durant el segon període de sessions de l’XI legislatura, que comprén des de gener fins al 15 de juliol de 2024, segons l’informe d’activitat parlamentària presentat en el Ple.

Durant este període, les Corts han aprovat 5 textos legislatius a partir de proposicions de llei. Estes lleis tenen per objecte regular la llibertat educativa; la modificació de la Llei de transparència i bon govern de la Comunitat Valenciana i de la Llei d’incompatibilitats i conflictes d’interessos de persones amb càrrecs públics electes; la Corporació Audiovisual; la Concòrdia de la Comunitat Valenciana; i la modificació de la Llei de l’Agència de Prevenció i Lluita contra el Frau i la Corrupció.

Paral·lelament, el Consell ha tramitat durant estos mesos 7 nous decrets llei, que han sigut convalidats per les Corts. Entre estos, figuren els de modificació dels decrets llei de concessió directa d’ajudes per a actuacions de competència local en municipis de la comarca del Baix Segura i Crevillent; mesures extraordinàries per a garantir l’assistència sanitària integral, i mesures urgents en matèria de categories professionals i condicions retributives del personal investigador de fundacions i instituts d’investigació biomèdica.

Així mateix, les Corts han convalidat els decrets llei per a la reducció de la temporalitat en l’Administració de la Generalitat; mesures tributàries urgents per a les persones afectades per l’incendi de Campanar; per a la pròrroga de les reduccions temporals de tarifes de determinats servicis públics de transport de la Generalitat; i simplificació administrativa de la Generalitat.

**Compareixences**

El president de la Generalitat, Carlos Mazón ha comparegut en nou sessions plenàries de control al Consell, en les quals ha donat resposta a 36 preguntes d’interés general formulades pels síndics dels grups parlamentaris.

La resta dels membres de l’executiu valencià ha debatut en el Ple 21 interpel·lacions i han contestat 140 preguntes. D’altra banda, les comissions parlamentàries van acollir 47 compareixences i la realització de 12 preguntes.

A més, els responsables dels departaments del Govern Valencià van traslladar la contestació requerida per escrit a 4.640 preguntes i 2.996 sol·licituds de documentació.

Quant a les iniciatives incloses en el concepte de direcció política, les Corts han aprovat 71 resolucions que inclouen algun tipus de mandat per al Consell.

Fecha: 08/10/2024